als_Latn dik_Latn sag_Latn
Kryeministri Rama i ka dërguar një letër ngushëllimi, homologut të tij francez, Manuel Valls, për masakrën që mori jetën e gazetarëve të revistës së mirënjohur. Në këtë letër, krahas ngushëllimeve, ai e konsideron masakrën “si goditje barbare e një monumenti të gjallë të moralit të lirisë si “Charlie Hebdo””.
“Fort idashur Manuel Valls,- shkruan në krye të letrës, Kryeministri shqiptar. – Shqiptarët po e përjetojnë me dhimbje dhe revoltë të patregueshme, ndodhinë e sotme në zemrën e qytetërimit europian të lirive dhe të drejtave të njeriut. Jam i bindur se megjithatë, askush nuk mund ta përjetojë dhimbjen për plagën e hapur sot, siç e përjetojnë vetë francezët, prandaj lejomëni, i nderuar Kryeministër, t’Ju shpreh ngushëllimet dhe solidaritetin më të ndjerë të Shqipërisë ndaj Francës.
Kjo është një plagë e hapur barbarisht për të tmerruar Francën, Europën, popujt e lirë të botës sonë demokratike dhe për të na imponuar braktisjen e pamundur të vlerave të kësaj bote, që Franca aq solemnisht i mishëron.
Por jam I sigurtë që goditja barbare e një monumenti të gjallë të moralit të lirisë si Charlie Hebdo dhe marrja e jetëve të pafajshme të gazetarëve të talentuar të një gazette të mirënjohur franceze, do rrisë vetëdijen e të gjithë popujve tanë për pasurinë e jashtëzakonshme njerëzore që qytetërimi ynë përfaqëson. Do të rrisë frymën e lirisë e të vëllazërimit mes të gjithë popujve të botës demokratike,” ka theksuar Rama.
als_Latn als_Latn als_Latn als_Latn